De Doorns-staking: Boere versper pad na Ceres | Maroela Media
Boere het Woensdag die enigste ingang na Ceres van Kaapstad met stukke rommel, klippe en sand versper.
Hennie du Preez, 'n boer van Kanonkop, is een van sowat 10 boere wat die R46, sowat 25km buite Ceres blokkeer het. Hy sê hulle wil die Breedevallei van betogers beskerm. "Ons wil nie probleme naby ons plase hê nie, ons wil ons families beskerm," het du Preez gesê. "Ons het saam met die polisie gewerk. Die polisie het gesê ons mag dit maar doen, omdat hulle reeds te veel probleme in Ceres ondervind het. Nou het ons die R46 versper om alles onder beheer te hou."
Motors en vragmotors is langs die pad parkeer.
Die boere sê nie een van hul werknemers is by die betogings betrokke nie, en hulle blameer die protes op 'n politieke agenda.
Die polisie was nie op die toneel nie, maar korrektiewe beamptes van Dwarsrivier-gevangenis verseker dat die betogers nie by die tronk, wat sowat 3km verder geleë is, kan uitkom nie.
Druiweplukkers in die Hexriviervallei betoog nou al langer as 'n week oor hul lone en dring aan op 'n dagloon van R150. Die hoogste bedrag wat deur die boere aangebied is, is R80. Die arbeiders verdien tans tussen R69 en R75.
Inwoners het Woensdagoggend motorbande by die informele nedersetting in De Doorns aan die brand gesteek en die pad na Stofland is met brandende motorbande versper.
Die polisie het rubberkoeëls na 'n groep van sowat 70 beweerde plaaswerkers by Prince Alfred Hamlet in die Overberg gevuur nadat die groep die polisie met klippe begin gooi het.
Die polisie in die Wes-Kaap sê daar is talle berigte van padversperrings in die provinsie weens die staking, maar hulle kon nie bevestig watter paaie gesluit is nie.